# ΠΑΡΑΡΤΗΜΑ IV ΥΠΟΔΕΙΓΜΑ ΣΥΜΦΩΝΗΤΙΚΟΥ ΣΥΝΕΡΓΑΣΙΑΣ



**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΠΑΙΔΕΙΑΣ, ΘΡΗΣΚΕΥΜΑΤΩΝ ΚΑΙ ΑΘΛΗΤΙΣΜΟΥ**

**ΕΔ ΕΣΠΑ Υ.ΠΑΙ.Θ.Α.**

**ΣΥΜΦΩΝΗΤΙΚΟ ΣΥΝΕΡΓΑΣΙΑΣ**

Στ…… ………………. σήμερα την ………….., τα ακόλουθα συμβαλλόμενα μέρη:

(α) το Ανώτατο Εκπαιδευτικό Ίδρυμα με την επωνυμία «……………………………………………………», που εδρεύει στ… ………………………………………………….., νόμιμα εκπροσωπούμενο από τον ………………………………………………………………………………………………………….., το οποίο θα αποκαλείται εφεξής το «Α.Ε.Ι.»,

(β) η εταιρεία/επιχείρηση με την επωνυμία

, που εδρεύει στ.. ………………………………., με ΑΦΜ …………………… - Δ.Ο.Υ. ……………………………,όπως εκπροσωπείται νόμιμα από τον/την ,

η οποία εφεξής θα αποκαλείται «η επιχείρηση».

Με την παρούσα συνάπτεται μεταξύ των ανωτέρω συμβαλλομένων συμφωνητικό συνεργασίας για την υλοποίηση του έργου με τον τίτλο «Συμπράξεις Ερευνητικής Αριστείας/ΣΕΑ» με Κωδικό Δράσης 16289, το οποίο εφεξής για χάρη συντομίας θα αποκαλείται «το έργο».

### Προοίμιο

Όλοι οι προαναφερόμενοι, που στο εξής θα αναφέρονται μεμονωμένα όπως ανωτέρω ή από κοινού «Φορείς της Σύμπραξης», αφού έλαβαν υπόψη τους:

- Το έργο με τίτλο «Συμπράξεις Ερευνητικής Αριστείας/ΣΕΑ» το οποίο έχει ενταχθεί στο Ταμείο Ανάκαμψης και Ανθεκτικότητας δυνάμει της με αρ. πρωτ. 120847/29.08.2022 (ΑΔΑ: ΨΖΣΜΗ-ΓΑΔ) Απόφασης Ένταξης του Αναπληρωτή Υπουργού Οικονομικών (Κωδ. ΟΠΣ TA 5180519)

- Την Αίτηση Χρηματοδότησης για το έργο «Συμπράξεις Ερευνητικής Αριστείας/ΣΕΑ» των Φορέων της Σύμπραξης, η οποία εγκρίθηκε προς χρηματοδότηση δυνάμει της με αριθμό πρωτοκόλλου ……………… Απόφασης Χορήγησης Ενίσχυσης του Υπουργού Παιδείας, Θρησκευμάτων και Αθλητισμού.

-- Τον Εσωτερικό Κανονισμό του Α.Ε.Ι. …………………

**Συμφωνούν, συνομολογούν και κάνουν αμοιβαίως δεκτά τα ακόλουθα:**

### Άρθρο 1 – Σκοπός – αντικείμενο της σύμβασης

**1.1.** Σκοπός του παρόντος Συμφωνητικού Συνεργασίας είναι η οργάνωση της εργασίας μεταξύ των Φορέων της Σύμπραξης, ο καθορισμός των δικαιωμάτων και των υποχρεώσεων των συμμετεχόντων Φορέων και η διαχείριση των θεμάτων που σχετίζονται με τα Δικαιώματα Πρόσβασης και Διανοητικής – Βιομηχανικής Ιδιοκτησίας. Σε κάθε περίπτωση, το παρόν Συμφωνητικό έχει ρόλο συμπληρωματικό και όχι αναιρετικό προς την Εγκριτική Απόφαση Χορήγησης Ενίσχυσης.

**1.2.** Το εγκεκριμένο με την Απόφαση Έγκρισης έργο αποτελεί ερευνητικό έργο το οποίο θα υλοποιηθεί στο πλαίσιο σύμπραξης του Α.Ε.Ι και της επιχείρησης και συνίσταται ειδικότερα στα εξής: ……………………………………………… (σύντομη περιγραφή του ερευνητικού έργου).

### Άρθρο 2 – Υποχρεώσεις Α.Ε.Ι..

**2.1.** Ο Συντονιστής έργου που ορίσθηκε με την απόφαση της Επιτροπής Ερευνών του Συντονιστή Φορέα (Α.Ε.Ι). έχει την ευθύνη για την επικοινωνία με την ΕΔ ΕΣΠΑ Υ.ΠΑΙ.Θ.Α για θέματα υλοποίησης του έργου.

**2.2** Ο Επιστημονικός Υπεύθυνος του έργου (ΕΥ) με απόφαση της Επιτροπής Ερευνών του Α.Ε.Ι., σύμφωνα με το άρθρο 234 του Ν. 4957/2022 και τον Οδηγό Χρηματοδότησης του Ε.Λ.Κ.Ε. έχει την ευθύνη για τον συντονισμό και την επίβλεψη του έργου από επιστημονικής και τεχνικής πλευράς, την εις βάθος γνώση της θεματικής περιοχής του έργου, την αρτιότητα της υλοποίησης του ερευνητικού σχεδίου και την τήρηση των σχετικών χρονοδιαγραμμάτων.

**2.3.** Το Α.Ε.Ι. δεσμεύεται ότι η δραστηριότητά του στο πλαίσιο της παρούσας συμφωνίας και σύμπραξης αφορά σε ανεξάρτητη έρευνα και ανάπτυξη για περισσότερη γνώση και κατανόηση, σύμφωνα με την Πρόσκληση που αναφέρεται στο Προοίμιο του παρόντος και δεν στοχεύει σε οποιαδήποτε οικονομική δραστηριότητα με εκμετάλλευση των αποτελεσμάτων του έργου.

### Άρθρο 3 – Υποχρεώσεις Επιχείρησης

**3.1.** Η επιχείρηση αναλαμβάνει την υποχρέωση να επιτρέπει την απασχόληση του προσωπικού το οποίο συμμετέχει στην υλοποίηση του παρόντος ερευνητικού έργου στους χώρους εργασίας/εγκαταστάσεις της.

**3.2.** Η επιχείρηση με σκοπό την υλοποίηση του συμφωνούμενου με το παρόν ερευνητικού έργου, θα συνδράμει το Α.Ε.Ι με το ανθρώπινο δυναμικό που διαθέτει εμπειρία και γνώση σχετική με την υλοποίηση του συνεργατικού ερευνητικού έργου και με τα απαραίτητα τεχνικά μέσα.

### Άρθρο 4 – Κοινές υποχρεώσεις των Φορέων Σύμπραξης

Οι Φορείς της Σύμπραξης δεσμεύονται για την αποτελεσματική υλοποίηση του ερευνητικού έργου, ήτοι να συνεργάζονται, να εκτελούν και να εκπληρώνουν εγκαίρως και καλόπιστα όλες τις υποχρεώσεις τους σύμφωνα με τους όρους, προϋποθέσεις και διαδικασίες που προβλέπονται στην Πρόσκληση του έργου. Κάθε Μέλος δεσμεύεται να γνωστοποιεί εγκαίρως στον Συντονιστή έργου κάθε σημαντική πληροφορία, γεγονός, πρόβλημα ή καθυστέρηση που ενδέχεται να επηρεάσει το έργο προκειμένου να ενημερωθεί η ΕΔ ΕΣΠΑ Υ.ΠΑΙ.Θ.Α. Επίσης, κάθε Μέλος δεσμεύεται να παρέχει στον Συντονιστή του έργου έγκαιρα και σύμφωνα με τις απαιτήσεις της Πρόσκλησης όλες τις πληροφορίες και το υλικό που είναι αναγκαία για την εκπλήρωση των υποχρεώσεών τους στο πλαίσιο της εκτέλεσης του έργου.

### Άρθρο 5 – Διάρκεια

**5.1.** Η διάρκεια ισχύος του παρόντος ορίζεται από την / / έως την / /, οπότε και λήγει αυτοδικαίως χωρίς καμία απολύτως υποχρέωση έγγραφης ειδοποίησης του ενός Φορέα έναντι του άλλου.

**5.2**. Απαγορεύεται στα μέρη να προβαίνουν πρόωρα στη μονομερή λύση του παρόντος, με τις εξαιρέσεις που εισάγονται στο άρθρο 6 του παρόντος.

### Άρθρο 6 – Απόσυρση Φορέα και συνέπειες

**6.1.** Η επιχείρηση δύναται να ζητήσει διακοπή της συμμετοχής της στο έργο και στο παρόν Συμφωνητικό Συνεργασίας, μετά από έγγραφη ειδοποίηση προς το Ανώτατο Εκπαιδευτικό Ίδρυμα (Α.Ε.Ι.) τουλάχιστον (…) ημέρες (ή … μήνες) πριν, η οποία θα αναφέρει τους λόγους διακοπής και οι οποίοι θα πρέπει να χαρακτηρίζονται ως «ουσιώδεις», όπως, ενδεικτικά, η αποδεδειγμένη διακοπή ή αδυναμία λειτουργίας της επιχείρησης. Εφόσον προταθεί αντίστοιχος φορέας προς αντικατάστασή της, η ΕΔ ΕΣΠΑ Υ.ΠΑΙ.Θ.Α. θα πρέπει να αξιολογήσει την αντικατάσταση αυτή και να αποφανθεί εάν μπορεί να αντικατασταθεί από τον προτεινόμενο φορέα ή όχι. Σε κάθε περίπτωση η ΕΔ ΕΣΠΑ Υ.ΠΑΙ.Θ.Α. θα πρέπει να ενημερωθεί εγγράφως και να αποδεχτεί την ανωτέρω τροποποίηση μέσα σε εύλογο χρονικό διάστημα.

Σε περίπτωση που δεν υπάρξει αντικατάσταση της επιχείρησης ή η αντικατάσταση αυτή δε γίνει αποδεκτή από την ΕΔ ΕΣΠΑ Υ.ΠΑΙ.Θ.Α., προκαλείται πρόωρος τερματισμός του συνεργατικού έργου και διακοπή της χρηματοδότησης.

**6.2.** Ο Αποσυρόμενος Φορέας είναι υπόχρεος σε αποζημίωση του αντισυμβαλλόμενου εάν η απόσυρση έχει επιπτώσεις στη διεκπεραίωση του έργου. Το ποσό θα καθορίζεται από τον Φορέα της Σύμπραξης ο οποίος δεν είχε αποσυρθεί. Ο Αποσυρόμενος Φορέας θα πρέπει να τηρήσει όλες τις οικονομικές του υποχρεώσεις που ίσχυαν πριν από την ημερομηνία της απόσυρσής του. Ο Αποσυρόμενος Φορέας θα πρέπει να επιστρέψει όλο το ποσό που αντιστοιχεί στις προκαταβολές που έλαβε από την ΕΔ ΕΣΠΑ Υ.ΠΑΙ.Θ.Α., αφού αφαιρεθεί το ποσό που δαπανήθηκε για την εκτέλεση του έργου πριν από την ημερομηνία αποχώρησής του, υποβάλλοντας τα κατάλληλα δικαιολογητικά. Ο Αποσυρόμενος Φορέας θα επιστρέψει όλο τον εξοπλισμό ή τα υλικά που του παρασχέθηκαν από τον άλλο Φορέα της Σύμπραξης στο πλαίσιο του έργου. Ο Αποσυρόμενος Φορέας συμφωνεί να παρέχει, ακόμη και μετά την αποχώρησή του, επαρκή υποστήριξη στον άλλο Φορέα της Σύμπραξης για την ολοκλήρωση της εργασίας που σχετίζεται με τις δικές του δραστηριότητες, (όπως αυτές καθορίζονται στην Εγκριτική Απόφαση Χορήγησης Ενίσχυσης πριν από την αποχώρησή του) στο πλαίσιο του έργου και των σχετικών Παραδοτέων.

### Άρθρο 7 – Δικαιώματα πνευματικής ιδιοκτησίας

#### **7.1. Γενικά**

Κάθε δικαιούχος Φορέας δεσμεύεται καταρχήν από τους όρους και τις προϋποθέσεις που καθορίζονται από την Εγκριτική Απόφαση Χορήγησης Ενίσχυσης και από την Πρόσκληση του έργου ««Συμπράξεις Ερευνητικής Αριστείας/ΣΕΑ»», εκτός αν στο παρόν Συμφωνητικό αναφέρονται συμπληρωματικές διατάξεις.

#### **7.2. Ιδιοκτησία και Προστασία Γνώσης**

#### **7.2.1. Γενικά**

Κατά γενική αρχή τα αποτελέσματα που παράγονται κατά τη διάρκεια εκτέλεσης του έργου, δηλαδή η παραγόμενη γνώση (foreground), αποτελεί ιδιοκτησία του Φορέα που την παράγει.

#### **7.2.2. Συνιδιοκτησία**

Εάν κατά τη διάρκεια υλοποίησης του έργου παραχθεί κοινή εφεύρεση, σχεδιασμός, προϊόν ή εργασία, στην οποία έχουν συνεισφέρει οι Φορείς της Σύμπραξης και εάν τα χαρακτηριστικά της εφεύρεσης, σχεδιασμού, προϊόντος ή εργασίας είναι τέτοια που καθιστούν αδύνατο τον διαχωρισμό για το σκοπό υποβολής αίτησης για απόκτηση και διατήρηση της προστασίας των αντίστοιχων πνευματικών δικαιωμάτων, οι εμπλεκόμενοι Φορείς της Σύμπραξης συμφωνούν ότι θα αποταθούν από κοινού για την απόκτηση και τη διατήρηση των αντίστοιχων δικαιωμάτων. Σε αντίθετη περίπτωση, θα επιδιώξουν την σύναψη κατάλληλων, μεταξύ τους, συμφωνιών τόσο ως προς την προστασία των πνευματικών δικαιωμάτων όσο και ως προς τον επιμερισμό του αντίστοιχου κόστους. Σε κάθε περίπτωση, οι συνδικαιούχοι θα έχουν το δικαίωμα χρήσης και παραχώρησης της χρήσης (με μη-αποκλειστικές άδειες) των εν λόγων δικαιωμάτων, με βάση τους όρους των τυχόν προϋπαρχουσών συμφωνιών, χωρίς την υποχρέωση καταβολής οικονομικού ανταλλάγματος προς τους υπόλοιπους Φορείς της Σύμπραξης ή της συγκατάθεσης αυτών.

#### **7.2.3. Μεταβίβαση δικαιωμάτων πνευματικής ιδιοκτησίας**

Κάθε Μέλος της Σύμπραξης μπορεί να μεταβιβάσει ελεύθερα τα δικαιώματα πνευματικής ιδιοκτησίας των οποίων είναι δικαιούχος, με την επιφύλαξη των δικαιωμάτων και των υποχρεώσεων που προκύπτουν από το παρόν Συμφωνητικό και την Πρόσκληση του Έργου. Κάθε δικαιούχος μπορεί να προσδιορίζει (στο Παράρτημα ……. του παρόντος) συγκεκριμένους τρίτους στους οποίους προτίθεται να μεταβιβάσει την παραγόμενη Γνώση που του ανήκει. Σ’ αυτήν την περίπτωση ο άλλος Φορέας παραιτείται από το δικαίωμά του να υποβάλει ένσταση στη μεταβίβαση προς αυτούς τους τρίτους. Ωστόσο, ο μεταβιβάζων υποχρεούται να ενημερώσει προηγουμένως τον Φορέα της Σύμπραξης για την επικείμενη μεταβίβαση.

#### **7.2.4. Κατοχύρωση προστασίας**

Σε περίπτωση που ένα Μέλος της Σύμπραξης αποφασίζει, με δική του ευθύνη, να μην επιδιώξει επαρκή και αποτελεσματική προστασία για γνώση που έχει παραγάγει κατά την υλοποίηση του έργου, ο εν λόγω Φορέας θα ενημερώσει εγγράφως τον άλλο φορέα της Σύμπραξης.

Οποιοσδήποτε Φορέας της Σύμπραξης ενδιαφέρεται να αποταθεί για την απόκτηση και τη διατήρηση τέτοιας προστασίας θα ενημερώσει εγγράφως τον άλλο Φορέα της Σύμπραξης μέσα σε έναν μήνα από την παραλαβή της σχετικής ειδοποίησης. Ο παραπάνω όρος προϋποθέτει ότι οι ρυθμίσεις για τα Δικαιώματα Πρόσβασης δε θα επηρεαστούν για οποιοδήποτε Φορέα της Σύμπραξης.

#### **7.3. Δημοσίευση Γνώσης**

**7.3.1.** Ένας δικαιούχος του έργου δικαιούται να δημοσιεύσει Γνώση η οποία παράχθηκε από άλλο δικαιούχο ή αποτελεί Προϋπάρχουσα Γνώση (background) άλλου δικαιούχου του έργου. Ο όρος αυτός ισχύει ακόμη και στην περίπτωση που η εν λόγω Γνώση ή Προϋπάρχουσα Γνώση είναι συγχωνευμένη με Γνώση που ανήκει στον πρώτο.

#### **7.3.2. Διάχυση Γνώσης μετά το πέρας του Έργου.**

Εάν η διάχυση της Γνώσης δεν επηρεάζει δυσμενώς την προστασία ή την χρήση της και με την επιφύλαξη των νόμιμων συμφερόντων τους, οι Φορείς της Σύμπραξης θα διασφαλίσουν την περαιτέρω διάδοση της Γνώσης τους, όπως προβλέπεται από το πλαίσιο της Πρόσκλησης του Έργου και του παρόντος Συμφωνητικού Συνεργασίας.

#### **7.4. Δικαιώματα Πρόσβασης**

#### **7.4.1 Γενικές Αρχές**

Κάθε Φορέας της Σύμπραξης θα λάβει τα κατάλληλα μέτρα για να διασφαλίσει την χορήγηση των Δικαιωμάτων Πρόσβασης που απαιτούνται για την εκπλήρωση των υποχρεώσεων που προβλέπονται από την Εγκριτική Απόφαση Χορήγησης Ενίσχυσης και από το παρόν Συμφωνητικό Συνεργασίας, ακόμη και στην περίπτωση ύπαρξης δικαιωμάτων των υπαλλήλων του, ή οποιουδήποτε προσώπου που ορίζεται ή δεσμεύεται για τη διεκπεραίωση των δραστηριοτήτων που έχει αναλάβει στο έργο.

#### **7.4.2. Αναγνώριση Προϋπάρχουσας Τεχνογνωσίας**

Οι Φορείς της Σύμπραξης έχουν παραθέσει και απαριθμήσει στο Παράρτημα …….. του παρόντος Συμφωνητικού την Προϋπάρχουσα Τεχνογνωσία που απαιτείται για τη διεκπεραίωση του ερευνητικού έργου, για την οποία μπορούν να χορηγήσουν δικαιώματα πρόσβασης. Οι Φορείς της Σύμπραξης συμφωνούν ότι οποιαδήποτε άλλη Προϋπάρχουσα Τεχνογνωσία θα θεωρηθεί ως μη αναγκαία για τη διεκπεραίωση του έργου και θα αποκλειστεί από τις ρυθμίσεις που αφορούν τα Δικαιώματα Πρόσβασης. Συμφωνείται, ωστόσο, ότι οι πληροφορίες του Παραρτήματος …. μπορούν να ανανεωθούν για να περιλάβουν μέρος της Προϋπάρχουσας Τεχνογνωσίας, η οποία δεν περιλαμβάνεται στο Παράρτημα ………………………….., και η οποία θα μπορούσε να αποδειχθεί απαραίτητη για τη διεκπεραίωση της εργασίας ενός Φορέα της Σύμπραξης στο έργο ή για τη Χρήση της Γνώσης που προκύπτει για έναν Φορέα από το έργο, σε συνάρτηση με το ΤΠΕ.

#### **7.4.3. Δικαιώματα Πρόσβασης Απαραίτητα για την Υλοποίηση του Έργου**

Οι Φορείς της Σύμπραξης συμφωνούν ότι τα Δικαιώματα Πρόσβασης στην Προϋπάρχουσα Τεχνογνωσία και στην παραγόμενη Γνώση, που απαιτούνται για την υλοποίηση του έργου θα χορηγηθούν χωρίς καταβολή πνευματικών δικαιωμάτων (royalty-free).

#### **7.4.4. Δικαιώματα Πρόσβασης Απαραίτητα για τη Χρήση Γνώσης Φορέα, η οποία προκύπτει από το Έργο**

###### 7.4.4.1. Απαραίτητη Χρήση Προϋπάρχουσας Τεχνογνωσίας

Οι Φορείς της Σύμπραξης συμφωνούν ότι τα Δικαιώματα Πρόσβασης στην Προϋπάρχουσα Τεχνογνωσία, τα οποία απαιτούνται για τη Χρήση της δικής τους Γνώσης, θα παραχωρηθούν με δίκαιους και εύλογους όρους.

###### 7.4.4.2. Απαραίτητη Χρήση παραγόμενης Γνώσης

Οι Φορείς της Σύμπραξης συμφωνούν ότι τα Δικαιώματα Πρόσβασης στην παραγόμενη από αυτούς Γνώση, τα οποία απαιτούνται για τη Χρήση της Γνώσης ενός άλλου Φορέα, θα χορηγηθούν χωρίς την καταβολή πνευματικών δικαιωμάτων.

#### **7.4.5. Αίτηση για Χορήγηση Δικαιωμάτων Πρόσβασης**

Τα αναγκαία Δικαιώματα Πρόσβασης θα χορηγηθούν κατόπιν γραπτής αιτήσεως ως ακολούθως: Εάν ένας Φορέας της Σύμπραξης θεωρήσει εύλογα ότι, χωρίς την κατοχή Δικαιωμάτων Πρόσβασης στην Προϋπάρχουσα Τεχνογνωσία ή την παραγόμενη Γνώση ενός άλλου Φορέα της Σύμπραξης, η εργασία που εμπίπτει στις δικές του αρμοδιότητες στο έργο ή η Χρήση της Γνώσης που προκύπτει ως αποτέλεσμα του έργου και του ανήκει, θα ήταν τεχνικά αδύνατη ή θα τύγχανε σημαντικής καθυστέρησης, ο εν λόγω Φορέας θα ζητήσει εγκαίρως και εγγράφως τα Δικαιώματα Πρόσβασης από τον δεύτερο Φορέα, προσδιορίζοντας την απαραίτητη έκταση των Δικαιωμάτων και παρέχοντας εύλογες αποδείξεις για τη συγκεκριμένη ανάγκη.

(Η παραχώρηση δικαιωμάτων πρόσβασης μπορεί να εξαρτηθεί από την αποδοχή συγκεκριμένων όρων που θα διασφαλίζουν ότι αυτά τα δικαιώματα θα χρησιμοποιηθούν για το συγκεκριμένο σκοπό που δίνονται και ότι θα τηρηθούν οι υποχρεώσεις εμπιστευτικότητας).

#### **7.4.6. Λογισμικό**

Οι Φορείς της Σύμπραξης συμφωνούν ότι τα Δικαιώματα Πρόσβασης στις περιπτώσεις που αφορούν Λογισμικό, δε συνεπάγονται πρόσβαση στον Κώδικα Πηγής (Source Code) αλλά μόνο στον Κώδικα Αντικειμένου (Object Code), εκτός εάν αναφέρεται διαφορετικά στο παρόν Συμφωνητικό. Για το Λογισμικό, που αποτελεί Προϋπάρχουσα Τεχνογνωσία ή παραγόμενη Γνώση, οι Φορείς της Σύμπραξης συμφωνούν ότι θα έχουν Περιορισμένη Πρόσβαση στον Κώδικα Πηγής (Source Code) για την υλοποίηση της εργασίας που τους αντιστοιχεί στο πλαίσιο του έργου, αλλά δε θα έχουν οποιαδήποτε πρόσβαση στον Κώδικα Πηγής για άλλη χρήση. Κάθε Φορέας της Σύμπραξης που χορηγεί άδεια για το Λογισμικό του θα έχει το δικαίωμα να ζητήσει προηγούμενη γραπτή συμφωνία με τους εξουσιοδοτημένους φορείς, η οποία θα καθορίζει και θα εξασφαλίζει την προστασία των δικαιωμάτων ιδιοκτησίας του (proprietary rights).

#### **7.4.7. Χρήση Σημάτων**

Κάθε Φορέας της Σύμπραξης διατηρεί όλα τα δικαιώματα και τους τίτλους για τα εμπορικά και επιχειρησιακά ονόματα και επωνυμίες, τα σήματα υπηρεσιών, τα εμπορικά σήματα, τα λογότυπα ή οποιαδήποτε άλλα αναγνωριστικά σύμβολα χρησιμοποιεί για την αναγνώριση των δραστηριοτήτων του, και κανένας Φορέας της Σύμπραξης δε θα αποκτήσει, στο πλαίσιο του παρόντος Συμφωνητικού, οποιαδήποτε γενική άδεια ή άλλο σχετικό δικαίωμα ή τίτλο για οποιοδήποτε σήμα των υπολοίπων Φορέων της Σύμπραξης.

### Άρθρο 8 – Τροποποιήσεις

**8.1.** Οποιαδήποτε δικαιώματα ή υποχρεώσεις των Φορέων της Σύμπραξης προκύπτουν από το παρόν Συμφωνητικό Συνεργασίας δεν μπορούν να ανατεθούν ή να μεταβιβασθούν, στο σύνολό τους ή εν μέρει, σε οποιοδήποτε τρίτο, χωρίς την προηγούμενη γραπτή συγκατάθεση του άλλου Φορέα της Σύμπραξης και με την επιφύλαξη των όρων της Εγκριτικής Απόφασης Χορήγησης Ενίσχυσης.

**8.2.** Σε περίπτωση που υπάρχει ουσιώδης διαφορά ανάμεσα στους όρους της Εγκριτικής Απόφασης Χορήγησης Ενίσχυσης και στις διατάξεις του παρόντος, οι Φορείς της Σύμπραξης δεσμεύονται να προβούν άμεσα σε ανάλογη τροποποίηση του παρόντος Συμφωνητικού, αν αυτό κρίνεται απαραίτητο από τον Φορέα Υλοποίησης (ΕΔ ΕΣΠΑ Υ.ΠΑΙ.Θ.Α.).

### Άρθρο 9 - Επίλυση Διαφορών

Οι Φορείς της Σύμπραξης συμφωνούν να καταβάλλουν κάθε δυνατή προσπάθεια για τη φιλική διευθέτηση οποιασδήποτε διαφωνίας η οποία ανακύπτει μεταξύ τους αναφορικά με την υλοποίηση του έργου που έχουν προτείνει στο πλαίσιο της Πρόσκλησης του Έργου και του παρόντος Συμφωνητικού.

### Άρθρο 10 – Εφαρμοστέο Δίκαιο

Το παρόν Συμφωνητικό Συνεργασίας διέπεται από το ελληνικό δίκαιο.

Τούτων συμφωνηθέντων και γενομένων αποδεκτών το παρόν υπογράφεται ως ακολούθως:

**ΟΙ ΣΥΜΒΑΛΛΟΜΕΝΟΙ**

|  |  |
| --- | --- |
| ΓΙΑ ΤΟ Α.Ε.Ι. | ΓΙΑ ΤΗΝ ΕΠΙΧΕΙΡΗΣΗ |
| α) Ο/Η νόμιμος εκπρόσωπος  β) Ο/Η Συντονιστής/-στρια Έργου  γ) Ο/Η Επιστημονικός/-η Υπεύθυνος/-η | Ο/Η νόμιμος εκπρόσωπος |